CELEX: 32021R2259
Language: lv
Date: 2021-12-15 00:00:00
Title: Eiropas Parlamenta un Padomes Regula (ES) 2021/2259 (2021. gada 15. decembris), ar ko attiecībā uz pārejas režīma pagarināšanu pārvaldības sabiedrībām, ieguldījumu sabiedrībām un personām, kas konsultē par pārvedamu vērtspapīru kolektīvo ieguldījumu uzņēmumu (PVKIU) un ar PVKIU nesaistītiem sertifikātiem vai pārdod tos, groza Regulu (ES) Nr. 1286/2014 (Dokuments attiecas uz EEZ)

20.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 455/1
               
            
         EIROPAS PARLAMENTA UN PADOMES REGULA (ES) 2021/2259
         (2021. gada 15. decembris),
         ar ko attiecībā uz pārejas režīma pagarināšanu pārvaldības sabiedrībām, ieguldījumu sabiedrībām un personām, kas konsultē par pārvedamu vērtspapīru kolektīvo ieguldījumu uzņēmumu (PVKIU) un ar PVKIU nesaistītiem sertifikātiem vai pārdod tos, groza Regulu (ES) Nr. 1286/2014
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Eiropas Parlamenta un Padomes Regulas (ES) Nr. 1286/2014 (3) 5. pantā ir noteikts, ka komplektētu privāto ieguldījumu un apdrošināšanas ieguldījumu produktu (PRIIP) izveidotājiem, pirms tie dara PRIIP pieejamu privātiem ieguldītājiem, ir jāizstrādā un jāpublicē pamatinformācijas dokuments.
                  
               
                     (2)
                  
                  
                     Regulas (ES) Nr. 1286/2014 32. panta 1. punkts līdz 2021. gada 31. decembrim atbrīvo Eiropas Parlamenta un Padomes Direktīvas 2009/65/EK (4) 2. panta 1. punkta b) apakšpunktā definētās pārvaldības sabiedrības, minētās direktīvas 27. pantā norādītās ieguldījumu sabiedrības un personas, kas konsultē par pārvedamu vērtspapīru kolektīvo ieguldījumu uzņēmumu (PVKIU) sertifikātiem vai pārdod tos, kā norādīts minētās direktīvas 1. panta 2. punktā, no minētajā regulā noteiktajiem pienākumiem un tādējādi no prasības sagatavot pamatinformācijas dokumentu (“pārejas režīms”). Saskaņā ar Regulas (ES) Nr. 1286/2014 32. panta 2. punktu, ja Direktīvas 2009/65/EK 78. līdz 81. pantā minētos noteikumus par ieguldītājiem paredzētas pamatinformācijas dokumenta formātu un saturu dalībvalsts piemēro fondiem, kas nav saistīti ar PVKIU un tiek piedāvāti privātajiem ieguldītājiem, pārejas režīms attiecas uz pārvaldības sabiedrībām, ieguldījumu sabiedrībām un personām, kas konsultē par šādu ar PVKIU nesaistītu fondu sertifikātiem vai pārdod tos privātajiem ieguldītājiem.
                  
               
                     (3)
                  
                  
                     Komisijas Deleģētā regula (ES) 2017/653 (5) papildina Regulu (ES) Nr. 1286/2014, nosakot regulatīvos tehniskos standartus attiecībā uz pamatinformācijas dokumenta noformējumu, saturu un standarta formātu, metodiku riska un ienesīguma uzrādīšanai un izmaksu aprēķināšanai, nosacījumiem un minimālo biežumu pamatinformācijas dokumentā iekļautās informācijas pārskatīšanai un nosacījumiem par pamatinformācijas dokumenta sniegšanu privātajiem ieguldītājiem.
                  
               
                     (4)
                  
                  
                     2021. gada 7. septembrī Komisija pieņēma Deleģēto regulu, ar ko groza regulatīvos tehniskos standartus, kuri Deleģētajā regulā (ES) 2017/653 noteikti attiecībā uz pamatā esošo metodiku un darbības rezultātu scenāriju atspoguļošanu, izmaksu atspoguļojumu un izmaksu kopsavilkuma rādītāju aprēķināšanas metodiku, līdzšinējo darbības rezultātu informācijas noformēšanu un saturu, tādu komplektēto privāto ieguldījumu un apdrošināšanas ieguldījumu produktu (PRIIP) izmaksu izklāstu, kuri piedāvā vairākas ieguldījumu iespējas, un pārejas noteikumu saskaņojumu PRIIP izveidotājiem, kas piedāvā Regulas (ES) Nr. 1286/2014 32. pantā norādītos fondu sertifikātus kā pamatā esošas ieguldījumu iespējas ar attiecīgajā pantā paredzētiem pagarinātiem pārejas noteikumiem. Minētās Deleģētās regulas piemērošanas diena ir 2022. gada 1. jūlijs, bet, ir svarīgi atspoguļot nepieciešamību pārvaldības sabiedrībām, ieguldījumu sabiedrībām un personām, kas konsultē par PVKIU un ar PVKIU nesaistītiem sertifikātiem vai pārdod tos, dot pietiekami daudz laika sagatavoties pārejas režīma beigām un tādējādi arī pienākumam izstrādāt pamatinformācijas dokumentu.
                  
               
                     (5)
                  
                  
                     Lai nodrošinātu, ka nepieciešamība – dot pietiekami daudz laika sagatavoties pienākumam izstrādāt pamatinformācijas dokumentu – tiek ņemta vērā, pārejas režīma ilgums ir jāpagarina līdz 2022. gada 31. decembrim.
                  
               
                     (6)
                  
                  
                     Tāpēc Regula (ES) Nr. 1286/2014 būtu attiecīgi jāgroza.
                  
               
                     (7)
                  
                  
                     Regulas (ES) Nr. 1286/2014 mērķis ir dot privātajiem ieguldītājiem iespēju pieņemt uz informāciju balstītus lēmumus par ieguldījumiem. Neraugoties uz labajām iecerēm, kas ir Regulas (ES) Nr. 1286/2014 pamatā, kopš tās pieņemšanas ir pausts daudz bažu, tostarp attiecībā uz vajadzību skaidrāk definēt privātos ieguldītājus, minētās regulas produktu tvērumu, atteikšanos no papīra formas kā standartiespējas gadījumos, kad PRIIP tiek piedāvāts klātienē, secīgu darījumu koncepciju un pirmslīguma informācijas sniegšanu profesionāliem ieguldītājiem. Minētajām bažām ir steidzami jāpievērš uzmanība, lai uzlabotu privāto ieguldītāju uzticēšanos finanšu tirgiem, no kā labumu gūtu gan uzņēmumi, kam vajadzīgs finansējums, gan ieguldītāji – ilgtermiņa labumu. Plašākas pārskatīšanas nepieciešamība Regulā (ES) Nr. 1286/2014 jau bija ietverta, un tās steidzamība paliek nemainīga. Pamatojoties uz šādu pārskatīšanu, kas paredzēta saskaņā ar Regulu (ES) Nr. 1286/2014, tiek sagaidīts, ka Komisija steidzami iesniegs ziņojumu Eiropas Parlamentam un Padomei, vajadzības gadījumā tam pievienojot priekšlikumu pastāvošo ierobežojumu novēršanai.
                  
               
                     (8)
                  
                  
                     Ņemot vērā ļoti īso laiku līdz pārejas režīma sākotnējam beigu datumam, šai regulai būtu jāstājas spēkā nekavējoties,
                  
               IR PIEŅĒMUŠI ŠO REGULU.
         
            1. pants
            Regulas (ES) Nr. 1286/2014 32. panta 1. punktā datumu “2021. gada 31. decembrim” aizstāj ar datumu “2022. gada 31. decembrim”.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Strasbūrā, 2021. gada 15. decembrī
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētājs
               
               A. LOGAR
            
         
         
            (1)  2021. gada 20. oktobra atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2021. gada 23. novembra nostāja (Oficiālajā Vēstnesī vēl nav publicēta) un Padomes 2021. gada 9. decembra lēmums.
         
            (3)  Eiropas Parlamenta un Padomes Regula (ES) Nr. 1286/2014 (2014. gada 26. novembris) par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (OV L 352, 9.12.2014., 1. lpp.).
         
            (4)  Eiropas Parlamenta un Padomes Direktīva 2009/65/EK (2009. gada 13. jūlijs) par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (OV L 302, 17.11.2009., 32. lpp.).
         
            (5)  Komisijas Deleģētā regula (ES) 2017/653 (2017. gada 8. marts), ar ko papildina Eiropas Parlamenta un Padomes Regulu (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem, nosakot regulatīvos tehniskos standartus attiecībā uz pamatinformācijas dokumentu noformējumu, saturu, pārskatīšanu un pārstrādāšanu un šādu dokumentu sniegšanas prasību izpildes nosacījumiem (OV L 100, 12.4.2017., 1. lpp.).